শেষ পর্যন্ত ‘মা ও মেয়ে’-র ছাড়াছাড়ি হয়ে গেল। মঙ্গলবার ভারতী ঘোষের পদত্যাগপত্র গ্রহণ করল মমতা বন্দ্যোপাধ্যায় প্রশাসন।
গত সোমবার বড়দিনে সান্টা ক্লজ সেজে শিশুদের চকোলেট বিলি করেছেন আইপিএস ভারতী ঘোষ। তখনও কি জানতেন এই বড়দিন তাঁর কাছে সত্যিই কোনও বড় বার্তা নিয়ে আসছে? বড়দিনেই পশ্চিম মেদিনীপুরের পুলিশ সুপারের পদ থেকে ব্যারাকপুরে রাজ্য সশস্ত্র পুলিশের তৃতীয় ব্যাটেলিয়নের কম্যান্ডিং অফিসারের পদে বদলি করা হয় ভারতী ঘোষকে। ভারতী ঘোষ একটা সময় পর্যন্ত মুখ্যমন্ত্রী তথা শাসকদলের এতটাই ঘনিষ্ঠ ছিলেন যে বিরোধীরা বলত, ‘উনি পুলিশের পোশাকে তৃণমূল কর্মী।’
প্রকাশ্য মঞ্চে তিনি মুখ্যমন্ত্রীকে ‘মা’ ডেকেছেন, ‘বনদেবী’ ডেকেছেন, ‘জঙ্গলমহলের মা’ সম্বোধন করেছেন। একবার মমতা বন্দ্যোপাধ্যায়ের সঙ্গে ‘মা সারদা’ এবং ‘মার্গারেট থ্যাচার’-এর সঙ্গেও তুলনা করেছেন ভারতী। কিন্তু সবং বিধানসভায় উপনির্বাচনের পরেই শাসকদলের কোপে পড়ে যান ভারতী। শোনা যায়, সদ্য বিজেপিতে যোগ দেওয়া মুকুল রায়ের সঙ্গে ঘনিষ্ঠতার জেরেই সাজা ভারতীকে।
কম গুরুত্বপূর্ণ পদে বদলির অপমান সহ্য করতে না পেরে ভারতীও নতুন পদে যোগ না দিয়ে স্বেচ্ছাবসরের আবেদন করেন। কিন্তু সেই আবেদন পত্র প্রথমেই গ্রহণ করেনি রাজ্য সরকার। বেশ কয়েকদিন টানাপোড়েনের পরে মঙ্গলবার তা গ্রহণ করেছে মমতা বন্দ্যোপাধ্যায় সরকার।
মুকুল রায়ের সঙ্গে তাঁর ঘনিষ্ঠতা ছিল অনেক আগে থেকেই। কিন্তু মুকুলের দলবদলের পরেও সেই ঘনিষ্ঠতা স্বাভাবিক ভাবেই ভাল চোখে দেখেনি তৃণমূল কংগ্রেস। শোনা যায়, বিজেপির এক কেন্দ্রীয় নেতার সঙ্গেও পুলিশ সুপার থাকার সময়েই যোগাযোগ করেন ভারতী। সবং উপনির্বাচনে বিজেপিকে সুবিধা পাইয়ে দেওয়ার চেষ্টা করেছিলেন বলেও ভারতী ঘোষের বিরু্দ্ধে সন্দেহ রয়েছে তৃণমূল কংগ্রেসে। এখন তাই জল্পনা ভারতী ঘোষ রাজনীতিতে নামতে পারেন এবং তা পদ্মশিবিরের নেত্রী হয়ে।
এই জল্পনা নিয়ে এখনও মুকুল রায় বা রাজ্য বিজেপির পক্ষ থেকে কোনও স্পষ্ট মন্তব্য না করা হলেও দলে কেউ যোগ দিতে এলে তাঁকে স্বাগত জানানো হবে বলে জানিয়েছেন বিজেপির রাজ্য সভাপতি দিলীপ ঘোষ। গত ক’দিন রাজ্য সরকার ভারতীর পদত্যাগপত্র গ্রহণ না করায় জল্পনা কিছুটা থমকে ছিল। কিন্তু এবার তা নতুন রূপ নেবে তা নিশ্চিত।
এদিন এবেলা.ইন-এর পক্ষে অনেকবার টেলিফোনে যোগাযোগ করা হলেও সাড়া দেননি ভারতী। আগামীতে তাঁর ভূমিকা কী হবে তা নিয়ে আপাতত তাই জল্পনা ছাড়া সবটাই আঁধারে।